Nato til Trump: USA's lederskab vigtigt som aldrig før - Avisen.dk
Nato til Trump: USA's lederskab vigtigt som aldrig før
Et stærkt Nato er godt for USA og godt for Europa, siger Natos generalsekretær, Jens Stoltenberg, til Trump.
Onsdag 9 nov. 2016 kl. 11:45, Leveret af Ritzau
Et stærkt Nato er godt for USA og godt for Europa, siger Natos generalsekretær, Jens Stoltenberg, efter at USA har valgt Donald Trump som ny præsident. Foto: Thierry Charlier/AFP
Natos generalsekretær, Jens Stoltenberg, ønsker Donald Trump tillykke med sejren i det amerikanske præsidentvalg. Stoltenberg siger, at amerikansk lederskab lige nu er så vigtigt som nogensinde.- Et stærkt Nato er godt for USA og godt for Europa, siger Nato-chefen.Jens Stoltenberg siger, at Nato har svaret med beslutsomhed på den nye og udfordrende sikkerhedspolitiske situation. - Men vi har mere arbejde at udføre. Og jeg ser frem til snart at møde hr. Trump og byde ham velkommen til Nato-topmødet i Bruxelles næste år og diskutere vejen frem, siger Jens Stoltenberg.Han minder om, at Nato i næsten 70 år har bragt USA's tætteste allierede sammen i tider med både fred og kriser.
Til stor bekymring for mange europæiske Nato-medlemmer har Donald i valgkampen truet med ikke at komme lande til undsætning, hvis de ikke selv bruger penge nok på deres forsvar.Men Jens Stoltenberg siger, at sikkerhedsgarantien i Nato-pagtens artikel 5 lover hjælp uden betingelser.
- Alle allierede har højtideligt lovet at forsvare hinanden. Og det er noget, der er absolut og uden betingelser, siger Nato-chefen.Han minder desuden om, at den hidtil eneste gang artikel 5 er blevet aktiveret, var efter angrebet på USA 11. september 2001.- Så et stærkt Nato er vigtigt for Europa, men det er også vigtigt for USA, siger Stoltenberg.Han siger samtidig, at tusinder af Nato-soldater fra Europa, Canada og partnerlande har deltaget i kampen mod terror i Afghanistan.Nato støtter også den amerikanskledede koalition i kampen mod Islamisk Stat.- Det understreger, at Nato både er vigtig for det kollektive forsvar i Europa, men også for at yde hjælp og spille en nøglerolle i kampen mod international terror, siger Stoltenberg.